《夏日田家四首 其二》
明代·张名由

独酌冷风前，遂至于忘己。而况人与世，枯槐聚玄蚁。

昔梦婴尘人，宰割鬯吾旨。金枝缀翠旗，鱼服交象弭。

驳马偏朱蹄，缦车齐一轨。既觉更何有，太息绎所履。

真幻定难分，色空谅在此。四相不能灭，卮酒良可喜。

吾将逃曲蘖，众妄亦云已。

作者简介：（1526—1604）苏州府嘉定人，初名凡，字公路。通古今学，好奇计。家在安亭，有田亩童仆，一旦弃去为贫人，读书谈道。北历燕、赵、齐、魏之郊，游古战场，辄慷慨悲歌。工诗，有诗集。